b'\n_START_ARTICLE_\nOtto Kittel\n_START_SECTION_\n\xc5\xbdivljenjepis\n_START_PARAGRAPH_\nOtto\xc2\xa0\xc2\xbbBruno\xc2\xab\xc2\xa0Kittel se je rodil 21. februarja 1917 v Kronsdorfu (danes Krasov) v regiji J\xc3\xa4gerndorf (danes Krnov) v Sudetih. Luftwaffe se je pridru\xc5\xbeil januarja 1939 in se za\xc4\x8del usposabljati za voja\xc5\xa1kega pilota v novembru istega leta. Po uspe\xc5\xa1nem zaklju\xc4\x8dku usposabljanja je bil januarja 1941 dodeljen v drugo eskadriljo \xc5\xa1tiriinpetdesetega polka, 2./JG 54, ki je imel bazo v mestu Jever v severni Nem\xc4\x8diji._NEWLINE_31. maja 1941 je imel prve te\xc5\xbeave s svojim lovcem Messerschmitt Bf 109 F-2 (W.Nr. 127 25), ki je zaradi tehni\xc4\x8dne okvare strmoglavilo. Kittel se je moral iz padajo\xc4\x8dega letala nad mestom Spikeroog re\xc5\xa1iti s skokom s padalom. Svojo prvo zra\xc4\x8dno zmago je dosegel 24. junija 1941, v za\xc4\x8detni fazi Operacije Barbarossa, kamor je bila njegova enota preme\xc5\xa1\xc4\x8dena pred za\xc4\x8detkom invazije na Sovjetsko zvezo. Njegovi prvi \xc5\xbertvi sta postala sovjetska lahka bombnika Tupoljev SB-2. Svojo deseto zmago je dosegel \xc5\xbee 12. septembra, svojo dvajsteto pa eno leto kasneje, 23. septembra 1942._NEWLINE_12. januarja 1943 je v enem dnevu sestrelil kar \xc5\xa1est letal, za zmage od 22 do 27. Svojo 30. zra\xc4\x8dno zmago je dosegel 24. januarja 1943, 19. februarja pa svojo 39, ki je bila hkrati 4.000. za JG 54. Po dose\xc5\xbeeni 47. zmagi je bil marca 1943 s svojim lovcem Focke-Wulf Fw 190 A-4 (W.Nr. 142 481) prisiljen zasilno pristati kak\xc5\xa1nih 60 kilometrov za sovra\xc5\xbenikovimi \xc4\x8drtami. V polarnih temperaturah je Kittel prepe\xc5\xa1a\xc4\x8dil to razdaljo v treh dneh in se preko zamrznjenega jezera Ilmen vrnil v svojo enoto in bil zaradi ozeblin poslan v bolni\xc5\xa1nico. Kmalu za tem je bil odlikovan z Nem\xc5\xa1kim kri\xc5\xbeem v zlatu._NEWLINE_V 2./JG 54 se je vrnil konec maja 1943 in 11. junija dosegel svojo 50. zra\xc4\x8dno zmago. Samo v juliju je Kittel, ki se ga je prijel nadimek\xc2\xa0\xc2\xbbBruno\xc2\xab, dosegel 25 zra\xc4\x8dnih zmag, od katerih je \xc5\xa1tiri dosegel 5. julija, tri 7. julija, \xc5\xa1tiri 13. julija, tri 16. julija, svojo osemdeseto zmago pa 27. julija. Kar sedem sovjetskih letal je sestrelil 4. avgusta (87-93). Svojo stoto zmago je dosegel 14. septembra, 120. pa 19. oktobra. Za 123 zra\xc4\x8dnih zmag je bil 26. oktobra 1943 odlikovan z Vite\xc5\xa1kim kri\xc5\xbeem._NEWLINE_Do konca leta 1943 je nanizal \xc5\xbee 127 zra\xc4\x8dnih zmag in bil januarja 1944 preme\xc5\xa1\xc4\x8den v Francijo, kjer je pri Erg\xc3\xa4nzungs-Jagdgruppe Ost s sede\xc5\xbeem v Biarritzu za\xc4\x8del delati kot in\xc5\xa1truktor. Med opravljanjem te dol\xc5\xbenosti je bil povi\xc5\xa1an v \xc4\x8din poro\xc4\x8dnika. Marca 1944 je bil spet poslan na fronto, kjer je prevzel poveljstvo nad 3./JG 54 kot Staffelkapit\xc3\xa4n. Marca 1944 je dosegel skupaj 14 zra\xc4\x8dnih zmag, vklju\xc4\x8dno s svojo 130., ki jo je dosegel 7. marca in 140. ki jo je dosegel 30. marca. 8. aprila je Kittel sestrelil pet sovra\xc5\xbenih letal in svoj skupni se\xc5\xa1tevek dvignil na 152 sestreljenih sovra\xc5\xbenih letal, za kar je bil 11. aprila odlikovan s hrastovimi listi k vite\xc5\xa1kemu kri\xc5\xbeu (Nr. 449)._NEWLINE_Pet letal je sestrelil tudi 28. junija (159-163), svojo dvestoto zmago pa je dosegel 26. avgusta 1944. V oktobru je sestrelil skupaj 34 sovra\xc5\xbenih letal, enega svojih najve\xc4\x8djih uspehov pa je dosegel 27. oktobra, ko je v enem spopadu sestrelil kar sedem sovra\xc5\xbenih letal.(248-254). 25. novembra je bil za pogum v spopadu s sovra\xc5\xbenikom in 239 zra\xc4\x8dnih zmag odlikovan z me\xc4\x8di k vite\xc5\xa1kemu kri\xc5\xbeu (Nr. 113), hkrati pa je bil povi\xc5\xa1an v nadporo\xc4\x8dnika._NEWLINE_14. (po drugih podatkih pa 16.) februarja 1945 se je Otto Kittel dvignil v zrak proti prihajajo\xc4\x8dim juri\xc5\xa1nikom Ilju\xc5\xa1in Il-2 nad mesto Dzukste. Poro\xc4\x8dila pravijo, da je Kittel z vi\xc5\xa1ine napadel formacijo osmih juri\xc5\xa1nikov in enega po\xc5\xa1kodoval, pri tem pa ga je zadel obrambni ogenj enega od preostalih letal. Njegovega Fw 190 A-8 (W.Nr. 960 282) \xc4\x8crna 1 je zajel ogenj in je strmoglavil. Zaradi premajhne vi\xc5\xa1ine Kittel ni mogel izsko\xc4\x8diti iz letala in je v razbitinah umrl._NEWLINE_Otto Kittel je na 583 bojnih nalogah dosegel skupno 267 zra\xc4\x8dnih zmag, od katerih je bilo 94 sovjetskih juri\xc5\xa1nikov Ilju\xc5\xa1in Il-2 \xc5\xa0turmovik, s \xc4\x8dimer je postal \xc4\x8detrti najuspe\xc5\xa1nej\xc5\xa1i letalski as vseh \xc4\x8dasov. Med vso svojo kariero ga do zadnjega boja ni premagal noben pilot, sestreljen pa je bil samo enkrat (in to od protiletalskega ognja).'